45 Cadere

Est casus in malo et casus in bono. Casus in malo est triplex.

Primo, cadit homo secundum corpus, et hoc est commune bonis et malis. Set de isto casu nulla est cura, quia secundum Psalmum [36:24] iustus si *ceciderit, non collidetur, quia Dominus supponit manum suam*. Non est verecundum homini cadere in bello, si equus noster est caro nostram, Ysai. 31[:3]: *Equi eorum caro*. Set Jer. 8[:4] dicitur *numquid qui cadit non resur-* /fol. 14vb/ *get?* Quamuis stelle videantur causam, in rei veritate, non est ita, quid illud quod cadere videtur est aliquid terrestre. Sic de carne hominis qui videtur in morte cadere et tamen homo secundum suum celeste non cadit, set secundum suum terrestre quod est caro.

¶ Alio modo, cadit anima in infernum, de quo Num. 24[:4]: *Cadit, et sic aperiuntur oculi ejus.* Quia statum suum quem noluit videre in culpa, cognoscet in pena. Vnde, Gregorius, 15 *Moralium*, oculos quos culpa claudit, pena aperit, sicut patuit de diuite qui in pena Lazarum viderit, quam prius videre de diuite noluit.

¶ Tercio modo, cadit homo secundum totum hominem in die iudicii, Jer. 9[:22-24]: *Cadet morticinum hominis quasi stercus super faciem regionis, et quasi fenum post tergum metentis, et non* erit *qui colligat*, ut *non glorietur sapiens in sapiencia*, scilicet, nec *fortis in fortitudine*, scilicet, nec *diues in diuicii*, *set in hoc glorietur, qui gloriatur, scire et nosce me, quia ego sum Dominus*.

¶ Item, in Psal. [21:30]: *In conspectu ejus cadent omnes qui descendunt in terram*. Secundum Aristotelem, illi incidunt in morbum caducum qui in iuuentute multum bibunt de vino quod tamen letificat. Sic illi qui hic delicate viuunt in fine cadent infernum.

¶ Nam Aristoteles, 8 *De animalibus*. Delphinus, qui ante tempestate multum ludet and gaudet in superficie aque, tandem cadit in profundum. Sic erit de peccatore qui modo gaudet in presenti. Vnde dicit Ysidorus, 6 *Ethimologiarum,* capitulo 15, lapis Sirus dum integer est in aquis fluctat, cadit in profundum. Sic persona integra non submergitur in tempestacione, set fracta per peccatum cadit in profundum, Ysai. 22[:25]: *Frangetur, et* sic *cadet.* Vnde et aliqui cadunt ante, aliqui retrorsum siue post. Primi possunt videre quo cadunt, secundi non. Vnde et Hely sacerdos in aliis cecidit retrorsum. Et fractis ciuibus mortus est. Arbor semper cadit ad illam partem ad quam magis inclinatur, sic peccator in morte, Psal. [34:4]: *Avertantur retrorsum et confundantur [cogitantes mihi mala]*, etc.

¶ Figura ad hoc, Joan. 18[:6] de vementibus ad capiendum Christum qui ceciderunt retro quando Christus dixerat, Ego sum. Vnde, Gregorius, 3 libro, *Moralium*. In faciem cadere est suas vnusquisque culpas in hac uita agnoscere, eas que penitendo deflere. Retro vero, que non videtur, cadere, est hic peccare, et ad que supplicia ducatur ignorare.

¶ De hiis qui cadunt ante, verificatur illud Prou. 24[:16]: *Sepcies* in die *cadet justus, et resurget*. Quod exponens Augustinus, 21, *De ciuitate,* capitulo 13, dicit septenarius numerus pro vniuerso ponitur, ut sit sensus quociens ceciderit, non peribit, quod non de iniquitatibus, set de tribulacionibus que ad humilitatem ducunt intelligendi noluit. Gen. 17[:17] quod *Abraham cecidit in faciem suam,* eciam postquam recepit monicionem quod esset perfectus, set surrexit. In morte, nempe, vbi ceciderit ibi erit Eccle. 11[:3]: *Si ceciderit lignum ad austrum* aut *ad aquilonem, in quocumque loco ceciderit, ibi erit*. Vnde et illi *[viginti] quatuor seniores,* Apo. 5[:14], *ceciderunt in facies suas* et non retrorsum. Vnde Gregorius in libro *De reparacione lapsi*, qui sepe labitur non debet desperare, set meminerit hanc esse agonis legem, ut non numquam quis cadat, quis est ille qui non sepe victus est, set ille superatus est qui ad vltimum cessit.

¶ In signum casus culpabilis, legitur 2 Macc. 9[:1-7] de rege Antiocho qui iter agens versus Ierusalem minatus est facere eam congeriem Iudeorum et sic cecidit de curru suo graui collisione vexabatur. Vnde, Chrisostomus, *Homilia* tercia, tractans de domo edificata super arenam, quod si homo ceciderit in fornicacionem, non est ruina magna regula eius qui cadit de fundamento fidei. Item, Chrisostomus, homelia 37, *Super Matthaeum*, ruina precedencium monicio debet esse subsequencium. Si autem ceciderimus, magis veniam merentur illi qui primi ceciderunt. Vnde, Augustinus, nimis preceps est qui transire contendit vbi conspexit alium cecidisse. Et in *Decreto* dicitur, Dist. 48, c. *Sicut*,casum appetit qui summi loci fastigia postpositis gradibus per abrupta querit ascensum.

Secundo, legitur casus in bono, quia Act. 9[:3-4] quando *circumfulsit* Paulum *lux de cælo … in terram.* Et Apo. 1[:13] quando Johannes vidit Filium hominis in maiestate /fol. 15ra/ sua cecidit ad pedes eius tanquam mortuus. De quo dicit Gregorius, post visam gloriam, Johannes cecidit quia mens humana quanto amplius bona celestia cognoscit, Esth. 15[:16-18] quando vidit regem Assuerum in gloria sua cecidit.

¶ Exemplum, sepe arbor dum stat videtur recta, set si ceciderit et applicetur ad racionem reperitur curua. Sic dum homo stat in prosperitate videtur sibi rectus, set si cadat cognoscet seipsum, Num. 24[:4]: *Cadit, et sic aperiuntur oculi ejus*.

¶ Ex hoc expedit frequenter. Vnde Seneca, *Epistula* 58, nemo tam timidus est ut malit semper pendere quam semel cadere. Sic melius est semper cadere, et euadere suspendium diaboli, quam imperpium interire. Vnde, Bernardus, vere tuta est in Christo et cum Christo victoria in qua nec[[1]](#endnote-1) uulneratus nec prostratus fraudabitur victoria. Vnde, Augustinus, *De civitate,* libro 14, capitulo 13, audeo dicere superbis esse vtile cadere in aliquod apertum manifestumque peccatum. Vnde, sibi displiceant, qui iam sibi placendo ceciderant.

¶ Salubrius enim sibi Petrus displicuit quando fleuit, quam igitur placuit quando presumpsit.

¶ Est, autem, hic notandum quod sicut multa faciunt cadere corporaliter, sic et spiritualiter.

Primo, debilitas virium, propter quod cadunt pueri, decrepiti, infirmi. Sic spiritualiter, propter tepiditatem bene operandi et instabilitatem perseuerandi, Ysai. 40[:30]: *Juvenes in infirmitate cadent.*

Secundo, facit cadere onus rerum, sic cadit iumentum sub onere nimio, sicut homo per necligenciam penitendi, Psal. [35:13]: *Ibi ceciderunt qui operantur iniquitatem.*

¶ Tercio, multitudo trahencium, sicut patet in arbore[[2]](#endnote-2) prostrata per multos impellentes, sicut peccator, Psal. [117:13]: *Impulsus eversus sum, ut caderem*.

¶ Quarto, lubricitas viarum, sic homo per incuriam custodie sensuum, Eccli. 28[:30]: *Attende ne forte labaris in lingua, et cadas in conspectu inimicorum.*

Quinto, ignorancia agendorum, sic cadunt ceci, ita homo propter necgligenciam addiscendi, Matt. 15[:14] et Luc. 6[:39]: *Si cecus ceco ducatum prestet, ambo in foveam cadunt*. [1] Cor 10[:12]: *Qui se existimat stare, videat ne cadat.*

Sexto, multitudo cadencium, Psal. [90:7]: *Cadent a latere tuo mille.* Et Prou. 25[:26]: *Fons turbatus pede et vena corrupta, justus cadens coram impio*.

1. nec ] *om*. F.128. [↑](#endnote-ref-1)
2. arbore ] *corr*. ardore F.128. [↑](#endnote-ref-2)